Arbeiðstíð er tann tíðin, ið arbeiðstakarin er arbeiðsgevaranum til taks. Ávís krøv eru fyri, hvussu arbeiðið verður skipað í mun til arbeiðstíð og hvílutíð. Arbeiðsumhvørvislógin krevur, at arbeiðið er skipað og lagt til rættis soleiðis, at tað við atliti at trygd og heilsu er fult forsvarligt. Arbeiðsgevarin eigur tí undir øllum umstøðum at gera eina meting av, um arbeiðstíðirnar eru forsvarligar í mun til trygd og heilsu hjá starvsfólkunum. Arbeiða starvsfólk í skiftandi vaktum ella náttarvaktum, eiga serlig atlit at verða tikin at hesum. Týdningurin av at halda frí og hvíla Hvíld og frí frá arbeiði hava stóran týdning fyri bæði arbeiðstakaran og arbeiðsgevaran. Fær arbeiðstakarin ikki tað hvíld, honum tørvar, kann hetta hava neiligar heilsuligar ávirkanir á arbeiðstakaran. Trot á hvíld kann eisini hava við sær, at fleiri mistøk verða gjørd í arbeiðinum, at minni kemur burturúr arbeiðinum, eins og trygdin á arbeiðsplássinum kann gerast verri av hesum. Endamálið við hesi vegleiðing er at greiða frá teimum reglum, ið arbeiðsumhvørvislógin ásetur um hvílutíð og frísamdøgur. Gevið gætur, at fyri starvsfólk undir 18 ár eru serligar reglur galdandi. Víst verður á hesar reglur í seinasta brotinum. Hvílutíð Arbeiðið skal skipast soleiðis, at starvsfólk fáa eina hvílutíð á í minsta lagi 11 samanhangandi tímar innan hvørt tíðarskeið á 24 tímar. Hvørt tíðarskeið á 24 tímar byrjar, tá ið arbeiðið byrjar. Møgulig undantøk frá 11 tíma hvílutíðini Í ávísum førum kunnu undantøk gerast frá 11 tíma hvílutíðini. Hvílutíðin kann tá minkast niður í í minsta lagi 8 tímar. Undantøk kunnu gerast við: Arbeiði í fiskavirkjum í háveiðutíðini. Árstíðarbundnum arbeiði í byggi- og verkayrki. Vaktarskifti á virkjum, sum hava vaktarskipan, tá partarnir á arbeiðsmarknaðinum semjast um tað. Inn- og uppskiping og neyðugum arbeiði, sum hartil hoyrir, so sum goymslu og pakkhúsarbeiði. Arbeiði í landbúnaðinum. Arbeiði sunnu- og halgidagssamdøgur Starvsfólk mugu ikki regluliga arbeiða sunnu- og halgidagssamdøgur, uttan so at halgidagsarbeiðið er til samfelagsins frama ella er neyðugt fyri at varðveita virðir. Halgidagssamdøgur skulu liggja innan fyri tíðarskeiðið frá kl 22: 00 kvøldið fyri halguna til kl 08: 00 morgunin eftir halguna. Starvsfólk, ið regluliga arbeiða sunnudag, hava rætt til at halda frí mitt í viku samsvarandi tal av arbeiðstímum, sum arbeitt varð farna sunnudagin. Onnur undantøk í mun til hvílutíð og frísamdøgur Um náttúruviðurskifti, vanlukkur, maskinbrek ella tílíkt kemur óvart á og hevur við sær, at ólag kemur í raksturin á arbeiðsplássinum, kunnu undantøk frá hvílutíðini verða givin, til raksturin aftur er fingin í lag.